b'\n_START_ARTICLE_\nPrepaid-kortti\n_START_PARAGRAPH_\nPrepaid-kortti eli ladattava maksukortti tarkoittaa maksukorttia, jolle on ladattu etuk\xc3\xa4teen tietty summa rahaa. Prepaid-kortti voi olla yleisk\xc3\xa4ytt\xc3\xb6inen maksukortti tai sen k\xc3\xa4ytt\xc3\xb6 voi olla rajattu kuten esimerkiksi kopiokortti tai lounaskortti._NEWLINE_Maksukortille ladattua rahaa kutsutaan Suomen laissa s\xc3\xa4hk\xc3\xb6iseksi rahaksi.\n_START_SECTION_\nYleisk\xc3\xa4ytt\xc3\xb6iset prepaid-kortit (\xe2\x80\x9dprepaid-luottokortit\xe2\x80\x9d)\n_START_PARAGRAPH_\nYleisk\xc3\xa4ytt\xc3\xb6isell\xc3\xa4 prepaid-kortilla voi maksaa tavanomaisen yleisluottokortin tavoin. Luotto-ominaisuutta korteilla ei kuitenkaan ole. Toisinaan n\xc3\xa4it\xc3\xa4 kortteja kutsutaan prepaid-luottokorteiksi. Koska luotto-ominaisuus puuttuu, nimityst\xc3\xa4 prepaid-luottokortti voi pit\xc3\xa4\xc3\xa4 harhaanjohtavana._NEWLINE_Suomessa tarjolla olevia prepaid-luottokortteja ovat muun muassa Aktia Prepaid Mastercard, Paysafecard sek\xc3\xa4 FlexCard-prepaid. _NEWLINE_Ladattua prepaid-korttia voi k\xc3\xa4ytt\xc3\xa4\xc3\xa4 sek\xc3\xa4 kotimaassa ett\xc3\xa4 ulkomailla. Kortilla voi my\xc3\xb6s nostaa k\xc3\xa4teist\xc3\xa4 rahaa. Prepaid-kortti on suojattu PIN-koodilla, jonka vain kortin k\xc3\xa4ytt\xc3\xa4j\xc3\xa4 tuntee._NEWLINE_Prepaid-korttia voi pit\xc3\xa4\xc3\xa4 muuta maksukorttia turvallisempana. Sill\xc3\xa4 ei voi ostaa enemm\xc3\xa4n kuin mihin kortilla olevat varat riitt\xc3\xa4v\xc3\xa4t. Koska korttia ei ole liitetty pankkitiliin, kortin kadotessa tilin tyhjent\xc3\xa4misvaaraa ei ole._NEWLINE_Haittapuolena prepaid-kortilla on se, ett\xc3\xa4 sen k\xc3\xa4ytt\xc3\xb6 voi tulla muuta maksukorttia kalliimmaksi.\n_START_SECTION_\nK\xc3\xa4ytt\xc3\xb6tarkoituksia\n_START_PARAGRAPH_\nPrepaid-maksukorttia voivat k\xc3\xa4ytt\xc3\xa4\xc3\xa4 nekin kuluttajat, joilla ei ole pankkitili\xc3\xa4. Kortti sopii my\xc3\xb6s henkil\xc3\xb6ille, jotka eiv\xc3\xa4t saa luottokorttia, joilla on maksuh\xc3\xa4iri\xc3\xb6merkint\xc3\xb6j\xc3\xa4 tai joilla on vaikeuksia hallita rahank\xc3\xa4ytt\xc3\xb6\xc3\xa4\xc3\xa4n. _NEWLINE_Prepaid-kortit ovat suosittuja Yhdysvalloissa. Siell\xc3\xa4 varsin suuri joukko ihmisi\xc3\xa4 on ilman pankkitili\xc3\xa4, mik\xc3\xa4 selitt\xc3\xa4\xc3\xa4 korttien suosion. _NEWLINE_Suomessa prepaid-kortilla maksetaan mm. sosiaalietuuksia Kelasta. My\xc3\xb6s turvapaikanhakijoille on jaettu prepaid-kortteja, koska paperittoman turvapaikanhakijan on voi olla mahdoton avata pankkitili\xc3\xa4.'